Til dei tilsette i Bømlo kommune Om ekstern gjennomgang av kommunal drift
Bømlo kommune har fått gjennomført ein ekstern gjennomgang av kommunal drift. Mange av dykk har no sett – eller vil sjå – presentasjonen av rapporten i opptak. Det er viktig for oss å vere tydelege på kva dette betyr, og kva det ikkje betyr.
Først og fremst: dette er ikkje vedtak
Rapporten er eit kunnskapsgrunnlag, bestilt av kommunestyret, for å få betre oversikt over utfordringsbiletet kommunen står i. Han inneheld ingen vedtak og er ikkje ei bestilling av konkrete kutt eller endringar.
Det er heller ikkje teke avgjerder om:
· organisering
· bemanning
· konkrete tiltak i tenestene
Slike avgjerder kan berre fattast etter open politisk handsaming og vedtak i kommunestyret.
Kvifor er denne gjennomgangen gjort?
Kommunen står i ei krevjande økonomisk tid. For å ta ansvarlege og langsiktige val har politikarane bede om ein ekstern og uavhengig gjennomgang av drift, struktur og økonomi.
Målet har vore å:
· få eit felles og oppdatert faktagrunnlag
· sjå heilskapen på tvers av tenester og organisasjon
· stå betre rusta til vidare politiske prioriteringar
Dette handlar om kunnskap før konklusjon – ikkje om raske avgjerder.
Det er forståeleg om dette skapar uro
Me veit at slike rapportar kan vekkja spørsmål, bekymring og uvisse. Det er heilt naturleg. Samstundes er det viktig å understreka at formålet med denne prosessen er å leggja grunnlag for betre og meir berekraftige løysingar over tid, ikkje å skapa utryggleik.
Som arbeidsgivar har me ansvar for:
· ryddige prosessar
· open og tydeleg kommunikasjon
· å ta vare på både tilsette og tenestene me leverer
Dette ansvaret ligg fast gjennom heile det vidare arbeidet.
Kva skjer vidare?
Rapporten vil no inngå som eitt av fleire grunnlag i det vidare politiske arbeidet med budsjett og økonomiplan.
I juni blir det halde ein open budsjettkonferanse der:
· PwC orienterer om funna sine
· Statsforvaltaren forklarer rammene kommunen står i som ROBEK-registrert
· kommunedirektøren legg fram ei skisse til budsjett 2027
Dette er ein drøftingsarena, ikkje ein møteplass for vedtak.
Vidare hausten 2026 vil eventuelle saker bli handsama i politiske utval og i kommunestyret før noko kan avgjerast.
Me vil halda dykk informerte
Tilsette er ein avgjerande del av kommunen. De sit på kompetanse, erfaring og innsikt som er viktig for gode vurderingar framover. Me vil derfor halda dykk løpande orienterte etter kvart som prosessen går vidare. Hovudtiliitsvald og hovudverneombod er med i arbeidsgruppa.
Dersom du sit igjen med spørsmål etter å ha sett presentasjonen, oppmodar me til å ta dette opp i linja di.
Ingen avgjerder er tekne no.
Prosessen vidare er politisk, open og grundig.
Målet er ein berekraftig kommune med gode tenester – også i framtida.

